รองนายกรัฐมนตรี ติดตามสถานการณ์น้ำของประเทศ พร้อมกำชับให้สำนักงานทรัพยากรน้ำแห่งชาติ (สทนช.) บริหารจัดการน้ำทั้งระบบ หวังแก้ปัญหาอุทกภัยและภัยแล้งให้ได้
พลเอก ประวิตร วงษ์สุวรรณ รองนายกรัฐมนตรี ตรวจเยี่ยมและมอบนโยบายการปฏิบัติราชการสำนักงานทรัพยากรน้ำแห่งชาติ ณ อาคารจุฑามาศ สำนักงานทรัพยากรน้ำแห่งชาติ โดยมี นายสมเกียรติ ประจำวงษ์ เลขาธิการสำนักงานทรัพยากรน้ำแห่งชาติ (สทนช.) และข้าราชการให้การต้อนรับ เพื่อรับฟังการนำเสนอผลการดำเนินตามมาตรการความช่วยเหลือด้านอุทกภัยและภัยแล้งของหน่วยงานที่เกี่ยวข้องในการแก้ปัญหา การให้ความช่วยเหลือ การขับเคลื่อนแผนแม่บทการบริหารจัดการทรัพยากรน้ำ 20 ปี ไปสู่แผนแม่บทลุ่มน้ำและแผนการปฏิบัติในระดับลุ่มน้ำ และการแก้ปัญหาเชิงพื้นที่อย่างเป็นระบบ (Area Based) ใน 66 พื้นที่ ซึ่งเป็นพื้นที่ประสบปัญหาน้ำท่วมและภัยแล้งเป็นประจำ เนื่องจากรัฐบาลเน้นงานขับเคลื่อนนโยบายสู่การปฏิบัติให้เกิดผลเป็นรูปธรรมและแก้ปัญหาได้ยั่งยืน โดยให้ สทนช. เป็นหน่วยงานกำหนดนโยบายและขับเคลื่อนแผนแม่บทการบริหารจัดการทรัพยากรน้ำของประเทศให้เป็นไปตามเป้าหมาย เพื่อแก้ปัญหาเรื่องน้ำอย่างเป็นระบบและตอบสนองความต้องการใช้น้ำรองรับการพัฒนาของชาติได้เต็มศักยภาพ ทั้งนี้ กำลังเกิดน้ำท่วมในหลายพื้นที่ของประเทศ         รองนายกรัฐมนตรี กำชับให้ สทนช. และหน่วยงานที่เกี่ยวข้องร่วมกันวางแผนระบายน้ำ พร้อมแจ้งเตือนพื้นที่ที่คาดว่าจะได้รับผลกระทบล่วงหน้า และบริหารจัดการน้ำให้เกิดประสิทธิภาพสูงสุด เช่น จัดจราจรน้ำ หน่วงน้ำ ผันน้ำเพื่อเลี่ยงพื้นที่เศรษฐกิจและพื้นที่ชุมชน โดยนโยบายเบื้องต้น ประกอบด้วย 1) การวางแผนมาตรการรับมือฤดูฝนและหน้าแล้งปีนี้ เช่น ตรวจสอบสภาพเขื่อน ฝาย อาคารชลประทาน ระบบการระบายน้ำ และสถานีโทรมาตรเพื่อติดตามเฝ้าระวัง 2) การจัดทำฝนหลวงเพื่อเร่งเก็บกักน้ำไว้สำหรับการใช้น้ำในหน้าแล้งถัดไป พร้อม ให้ สทนช. ตั้งศูนย์อำนวยการน้ำเฉพาะกิจ เพื่อบริหารจัดการน้ำในช่วงหน้าแล้งปีถัดไปด้วย 3) สำรวจแหล่งน้ำที่ผ่านมามีปริมาณน้ำอยู่ในเกณฑ์วิกฤติเท่าไหร่ เพื่อดำเนินการเชิงป้องกันความเสี่ยงอุทกภัย พื้นที่เสี่ยงอุทกภัยจัดทำแผนการบริหารจัดการน้ำหลาก สำหรับเตรียมการบริหารจัดการน้ำในช่วงฤดูฝนนี้และแผนการป้องกัน รับมือ และเผชิญเหตุอุทกภัย 4) การปรับแผนการปลูกพืชให้เหมาะสมกับสภาพพื้นที่และ ปริมาณน้ำต้นทุน